 Kwa mujibu wa mkuu wa kitengo cha utabibu kwenye kikosi cha Mbeya City, Dk Joshua Kaseko, Julius aliyeumia goti kwenye mchezo wa ligi dhidi ya Prison Jumapili iliyopita atalazimika kusubiri majuma mawili ili kurejea uwanjani kuitumikia timu yake.Alisema mchezaji atakosa michezo yote mitatu iliyo ndani ya wiki hizi mbili kwenye ratiba ya ligi na kombe la FA kufuatia maumivu hayo. Dk Kaseko alisema wanajaribu kuonesha jitihada za kumsaidia kimatibabu ili mlinzi huyo arejee haraka kikosini kwa ajili ya kusaidia michezo iliyoko mbele yao.“Ataukosa mchezo wa kombe la FA dhidi ya Wenda Fc, pia ataukosa mchezo wa ligi dhidi ya Toto Africans uliopangwa kuchezwa mwishoni mwa juma halikadhalika ule wa Alhamisi dhidi ya African Sports kule jijini Tanga,” alisema.Daktari huyo alisema hakuna njia nyingine zaidi ya kufuata taratibu za matibabu, maumivu ya goti aliyopata si ya kutisha hivyo watajitahidi kadri ya uwezo wao kuhakikisha anakuwa sawa ndani ya muda huo ili aweze kurejea kikosini.